Președintele PSD al Consiliului Județean Călărași, prima reacție după perchezițiile DNA: Are încredere în Justiție, dar leagă dosarele penale de campaniile electorale
Președintele PSD al Consiliului Județean Călărași, Vasile Iliuță, a transmis o primă reacție după perchezițiile procurorilor DNA de joi. Iliuță spune că are încredere în Justiție, dar leagă dosarele penale în care a fost sau este anchetat de campaniile electorale în care a candidat la șefia județului:
- "Am încredere în justiție. Am avut mereu. În 2019, cu șase luni înainte de alegerile programate din 2020, am fost făcut inculpat de către procurorul șef al unei unități de parchet. Patru ani de zile acesta a fost subiectul tuturor. Iliuță va fi arestat (…). Acum două zile mi-am anunțat candidatura pentru un nou mandat de președinte al Consiliului Județean Călărași. Ieri au fost percheziții la Călărași. Într-un alt dosar", a scris Vasile Iliuță, vineri, pe Facebook.
Procurorii DNA Constanța au făcut, joi, percheziții la Consiliul Județean Călărași, la un spital din Călărași, dar și la Direcția Generală de Asistență Socială și Protecția Copilului Călărași (DGASPC Călărași), într-un dosar în care sunt cercetate o serie de achiziții.
Președintele Consiliului Județean Călărași a mai fost trimis în judecată de DNA, în anul 2021, pentru abuz în serviciu, fals intelectual și șantaj și a fost achitat în primă instanță de Tribunalul București, în 2023. DNA și angajații CJC au contestat decizia, iar speța se judecă pentru o sentință definitivă. Procurorii DNA susțin că în perioada martie – iulie 2019 Iliuță și-ar fi încălcat atribuțiile de serviciu în sensul că ar fi îngrădit dreptul la muncă pentru 10 angajați din subordinea sa.
- "Concret, inculpatul Iliuță Vasile nu a aprobat plata drepturilor salariale angajaților respectivi în condițiile în care magistrații Tribunalului Călărași au dispus suspendarea a două hotărâri ale Consiliului Județean Călărași în urma cărora cele 10 persoane fuseseră eliberate din funcția publică pe care o dețineau. În aceeași perioadă și în același context, inculpatul ar fi semnat două documente despre care știa că sunt falsificate și în care, cu știință, nu fuseseră inserate perioadele lucrate de persoanele vătămate în modalitatea de mai sus. Prin aceste demersuri, ar fi fost creat un prejudiciu în dauna angajaților respectivi în valoare totală de 134.203 lei, cuantificat în neplata drepturilor salariale", se arată în comunicatul DNA.
Procurorii mai spun că în 20 decembrie 2019 președintele CJ Călărași "ar fi exercitat constrângeri asupra unui procuror (de la Parchetul de pe lângă Judecătoria Călărași, n.red.) pentru a-l determina să nu dispună trimiterea sa în judecată într-o cauză penală în care avea calitatea de inculpat".
G4Media arăta în martie 2021 că Vasile Iliuță a mai fost anchetat de procurorul de la PJ Călărași, pe care l-ar fi amenințat, pentru conducerea sub influența băuturilor alcoolice, după ce, în martie 2020, ar fi fost prins băut la volan. Potrivit presei locale, el avea alcoolemie de doar 0,58 la mie, deci sub limita pragului penal de 0,8 la mie, ceea ce reprezintă o contravenție sancționată cu luarea permisului.
În 2017, Iliuță ar mai fi fost prins la volan băut și a refuzat să sufle în fiolă. A scăpat de dosarul pentru refuz de recoltare de probe biologice pentru că, în mod ciudat, polițistul nu l-ar fi dus la IML.
Iliuță a fost membru PNL până în 2020, când i s-a cerut demisia din partid pentru că fusese inculpat în dosarul penal cu angajații de la CJ. Ulterior, Iliuță s-a înscris în PSD, formațiune din partea căreia a câștigat un nou mandat de președinte al CJ Călărași la alegerile locale din septembrie 2020.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank